|  |  |
| --- | --- |
|  | **Nemzeti Közszolgálati Egyetem** **Egyetemi Doktori és Habilitációs Tanács** |

**Habilitációs minimumkövetelmények**

**(Érvényes 2021. február 1-jétől)**

A Nemzeti Közszolgálati Egyetem Doktori és Habilitációs Tanácsa a benyújtott habilitációs kérelmek alapján — az eljárás megindításának egyik feltételeként — megvizsgálja a habilitációs követelmények egységesen elvárt, minimális követelményszintjének teljesülését.

A követelményeket a Bizottság minden év december 31.-ig felülvizsgálja, pontosítja és közzéteszi. A mindenkori érvényes követelmények közzétételének célja, hogy a jelentkezők a habilitációs eljárásra célirányosan felkészülhessenek és kérelmeiket a követelmények figyelembevételével készíthessék el. A követelmények teljesülésének vizsgálatát az Egyetemi Doktori és Habilitációs Szabályzat alapján a Tanács elnöke által felkért szakterületileg illetékes bizottsági tag (előterjesztő) végzi. Az előterjesztő az értékelés során négy területet vizsgál:

1. az oktatási tevékenységet;

2. a publikációs tevékenységet;

3. a szakmai alkotó tevékenységet;

4. és a tudományos szakmai közéleti tevékenységet.

Az értékelési időszak, ahol nincs külön meghatározva, a teljes életút. Az értékelés során minden esetben a magyar és nemzetközi felsőoktatásban, tudományos életben kialakult gyakorlatnak megfelelő teljesítményt kell figyelembe venni. Egy teljesítmény csak egy helyen számolható el. A publikációk esetében a nemzetközileg elismert publikációs és hivatkozási lista (pl. Scopus) elvei és követelményei mérvadóak. A figyelembe veendő teljesítményeket a kérelemben egyértelműen igazolni kell.

Az értékelés az egyes területekre vonatkozó táblázatok kitöltésével történik. Több résztvevő (alkotó) esetén a jelentkezőre eső igazolt részteljesítményt kell figyelembe venni. A publikációs tevékenység esetében két szerző esetében 0.6, három szerző esetében 0.4, háromnál több szerző esetében 0.3, a másik három értékelési területen részarányos teljesítmény számolható el.

Értékelési területenként a figyelembe vehető maximális pontszám 100 pont. Az összesített értékelés a négy terület súlyozott pontszámainak összege alapján történik. Az értékelési területek súlyozása a jelentkezőnek az értékelési időszak alatti jellemző tevékenysége (oktatói, kutatói) alapján kerül megválasztásra. A minimumkövetelmények teljesítésének feltétele az egyes értékelési területek konkrét minimum feltételeinek teljesülése, az oktatási és a publikációs területen 50 pont, valamint az összesítés során 50 súlyozott átlagpont megszerzése.

A habilitációs eljárás megindításának a minimumkövetelmények teljesítése szükséges, de nem elégséges feltétele. Az előterjesztő javaslatát az eljárás megindítására, vagy a kérelem elutasítására a minimumkövetelmények és a jelentkező tevékenységének, eredményeinek tartalmi megítélése alapján alakítja ki.

**A tudományos fokozat tudományágától eltérő tudományágban történő habilitáció minimumkövetelményei**

A jelentkezőnek a tudományos fokozat tudományágától eltérő tudományágban történő habilitációra vonatkozó, a tudományos fokozat megszerzése óta kifejtett tevékenységére épülő kérelmét a habilitációs kérelem k) mellékletében kell megfogalmaznia. Ebben részletesen be kell mutatnia, hogy a kérelem d), e), g) és h) mellékleteiben szereplő oktatói, publikációs, szakmai alkotó és tudományos közéleti teljesítményei közül melyek tartoznak a habilitáció tudományágához.

A minimumkövetelményekre vonatkozó önértékelésben a habilitáció tudományágához kapcsolódó teljesítményeket az oktatási és publikációs területeken külön is szerepeltetni kell. Az eltérő tudományágban történő habilitáció minimumkövetelménye, hogy ezek a részteljesítmények a két értékelési terület teljes tevékenységet jellemző összpontszámainak, illetve konkrét minimum-követelményeinek legalább a felét érjék el.

**Külföldi jelentkezők teljesítményei értékelésének sajátos követelményei**

A külföldi jelentkezők teljesítményének értékelése az alábbi sajátosságok figyelembevétele mellett a hazai jelentkezők értékelésével azonos módon történik.

- alapképzés (BSc), mesterképzés (MSc), doktori képzés (PhD) és szakirányú továbbképzés alatt a külföldi bizonyítványok és oklevelek elismerésére vonatkozó magyar jogszabályokban szereplő követelményeknek megfelelő, felsőoktatási intézményben folytatott képzés értendő [oktatási tevékenység 1., 2., 4., 5., 7., szakmai alkotó tevékenység 3. (a sorszámok itt és a továbbiakban a minimumkövetelmény táblázat megfelelő rész-értékelési területét (sorát) jelölik)];

- Intézményi és Országos Tudományos Diákköri Konferencia alatt azzal azonos, vagy azonosítható szintű tudományos diákköri rendezvény (hallgatók versenye oktatói konzultációval készített tudományos írásművek között) értendő [oktatási tevékenység 6.];

- Magyarországon megjelenő, illetve külföldi folyóirat alatt a jelentkező országában, illetve attól eltérő országban megjelenő folyóirat értendő [publikációs tevékenység 2., 3.];

- magyar, illetve idegen nyelvű folyóiratcikk, előadás alatt a jelentkező anyanyelvén, illetve attól eltérő nyelven megjelenő publikáció értendő [publikációs tevékenység 2., 3., 4., konkrét köv.];

- hazai, illetve külföld alatt a jelentkező országa, illetve az attól eltérő ország értendő [oktatási tevékenység 3., publikációs tevékenység 4.];

- MTA alatt a jelentkező országának egyenértékű tudományos intézménye (ha van ilyen) értendő, az A, B, C és D kategória követelménye egyedileg értelmezendő [publikációs tevékenység konkrét köv., tudományos szakmai tevékenység 1., 3.].

**Budapest, 2021. február 1.**

**Dr. Papp Tekla**Egyetemi Doktori és Habilitációs Tanács elnöke